Adolf Hitler (Braunau am Inn, 20 april 1889 – Berlijn, 30 april 1945) was een Duutse dictator. Hitler veranderde Duutsland van een beginnende democratie, de Weimarrepubliek, in een totalitaire staot, die ieleken tegenstand tegen het regime op meedogenloze wieze de kop indrukkende. Tegenstanders wiere op'esloten in concentraotiekampen of vermoord. Hitlers streven om de vernederingen van de Vrede van Versailles (1919) voor Duutsland on'edae te maekene en z'n expansiepolitiek om Lebensraum voor Duutsland te creërene, veroorzaekende de Twidde Weareldoôrlog. Een aor kenmerk van Hitlers politiek was de nazi-ideologie weerbiee een ras van Arische 'Übermenschen' most worre 'ecreëerd. Dat veroorzaekende de systematische uutroejieng van miljoenen 'Untermenschen' as joden, gehandicapten en aore minderhejen, in de Holocaust. Toen dudelijk wier dat Duutsland de oorlog zou verlierze gaf Hitler tevergeefs de opdracht dat het Duutse volk tot het ende deur most vechten. Zelf plegende hie in z'n ongergrondse bunker in Berlien zelfmoord. An 't ende van z'n regerienk lag Duutsland en een groot deel van Europa in puije en waere d'r tientallen miljoenen doôden te betreurene.